Vind (by)

Vind er en by i Vestjylland med , beliggende 14 km syd for Holstebro, 38 km nordøst for Ringkøbing, 18 km nordvest for Vildbjerg og 37 km nordvest for Herning. Byen er den vestligste i Herning Kommune og ligger i Region Midtjylland. I 1970-2006 hørte byen til Trehøje Kommune.

Vind hører til Vind Sogn. Vind Kirke ligger 1 km nordvest for Vind i en lille bebyggelse, der sommetider kaldes Vind Kirkeby. 1 km vest for kirkebyen ligger den fredede Vind Hede.

Faciliteter 
LandsbyCenter Vind med plads til 150 personer benyttes af byens mange foreninger og kan lejes af private. Klubhuset med plads til 20-45 personer er bygget sammen med landsbycentret og kan lejes særskilt eller sammen med det. Byens flagalle kan også lejes.

Vind har regelmæssig busforbindelse med Holstebro og Skjern.

Historie 
Vind kendes under navnet Wind i "Ribe Oldemoder"s kirkeliste fra det 14. århundrede.

Vind landsby bestod i 1682 af 5 gårde. Det samlede dyrkede areal udgjorde 152,4 tønder land skyldsat til 15,83 tønder hartkorn. Dyrkningsformen var græsmarksbrug uden tægter.

Ørnhøjbanen 
Vind fik station på Ringkøbing-Ørnhøj-Holstebro Jernbanes strækning Ørnhøj-Holstebro, der eksisterede i 1925-61.

På den lige strækning mellem Vind og Sørvad skete den værste ulykke i banens historie. 22. marts 1947 kolliderede to Triangel-motorvogne i tæt tåge. To drenge, der havde fået lov til at opholde sig i et af førerrummene, omkom.

Stationsbygningen er tegnet af arkitekt Ulrik Plesner. Den er bevaret på Granstien 4. Banetracéet er bevaret som grusvej mellem byen og Voldsted Bjerg mod syd. Mod øst er der mellem byen og Vind Plantage bevaret mindre stykker af tracéet, afbrudt af dyrkede marker, men gennem plantagen og helt til Sørvad er tracéet bevaret.

Stationsbyen 
Stationen var anlagt på bar mark 1 km sydøst for Vind Kirke, hvor der blev opført forsamlingshus og missionshus. Ved stationen blev der opført et mejeri, senere også en telefoncentral og et vandværk. Her opstod Vind Stationsby, som den blev kaldt på det topografiske kort midt i 1900-tallet. Vinds byudvikling tog dog først fart i anden halvdel af århundredet.

Genforeningssten 
Ved LandsbyCenter Vind står en sten, der blev afsløret i april 1921 til minde om Genforeningen i 1920.

Skolen 
Vind Skole, som lå 1 km nord for kirken og 2½ km nordvest for byen, blev nedlagt i 2011. Den havde på lukningstidspunktet ca. 50 elever, fordelt på 0.-6. klassetrin. Byens borgere måtte opgive planen om at oprette en friskole i stedet, så børnene blev flyttet til skolen i Sørvad.

De tidligere skolebygninger huser nu et natur- og aktivitetscenter, der drives af den almennyttige forening Vindkraften. Bygningerne kan benyttes til lejrskoler, kursus, private og andre formål.

Noter

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983), 
 Kristian Hald: Vore Stednavne; Udgivet af Udvalget for Folkeoplysningens Fremme. C. E. Gads Forlag, København 1950.
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975),

Eksterne henvisninger 

 Vindsiden – Vind Sogns Borgerforenings portal
 SDFE kortviser: Høje målebordsblade 1842-1899 og lave målebordsblade 1901-1971

Byer i Herning Kommune
Byer og bydele med genforeningssten